
ΔΕΛΤΙΟ ΤΥΠΟΥ
Επίσκεψη του Προέδρου, αντιπροσωπείας του Προεδρείου και στελεχών του ΣΕΒ στο εργοστάσιο της Παπαστράτος στον Ασπρόπυργο
95 χρόνια ισχυρής βιομηχανικής παράδοσης σε ένα από τα πλέον σύγχρονα εργοστάσια της Ελλάδας.
Ασπρόπυργος, 6 Νοεμβρίου 2026
Τις εγκαταστάσεις και το υπερσύγχρονο εργοστάσιο της Παπαστράτος στον Ασπρόπυργο επισκέφθηκαν ο Πρόεδρος του ΣΕΒ, κ. Σπύρος Θεοδωρόπουλος, η Πρόεδρος της Εκτελεστικής Επιτροπής κ. Ράνια Αικατερινάρη και στελέχη του Συνδέσμου, στο πλαίσιο της διαρκούς επαφής του ΣΕΒ με τις ελληνικές εξαγωγικές επιχειρήσεις και της ανάδειξης των προκλήσεων και των προοπτικών της εγχώριας παραγωγής.
Κατά τη διάρκεια της επίσκεψης, ο Πρόεδρος και η αντιπροσωπεία του ΣΕΒ ξεναγήθηκαν στις εγκαταστάσεις της Παπαστράτος, ενημερώθηκαν για τη λειτουργία του εργοστασίου, τις σύγχρονες τεχνολογίες που εφαρμόζονται στην παραγωγική διαδικασία, καθώς και για την επενδυτική δραστηριότητα και τον εξαγωγικό προσανατολισμό της εταιρείας.
Με ιστορία 95 χρόνων στην Ελλάδα και επενδύσεις που ξεπερνούν τα 700 εκατ. ευρώ από το 2017, η Παπαστράτος έχει μετασχηματίσει το εργοστάσιό της στον Ασπρόπυργο σε έναν εξαγωγικό κόμβο εναλλακτικών προϊόντων καπνού και νικοτίνης χωρίς καύση. Σήμερα, περισσότερο από το 90% της παραγωγής της κατευθύνεται σε αγορές του εξωτερικού, ενισχύοντας τη θέση της ελληνικής βιομηχανίας στη διεθνή αγορά και συμβάλλοντας ουσιαστικά στην εθνική οικονομία με τη συνεισφορά της Παπαστράτος να αντιστοιχεί στο 0,42% του ελληνικού ΑΕΠ και στο 1% των συνολικών ελληνικών εξαγωγών προϊόντων. 
Στο πλαίσιο της επίσκεψης συζητήθηκαν οι πρωτοβουλίες που αναλαμβάνει ο ΣΕΒ για  την ενίσχυση της ανταγωνιστικότητας και της παραγωγικότητας της ελληνικής βιομηχανίας ενώ τέθηκαν και ειδικά ζητήματα του κλάδου, αλλά και της βιομηχανικής ζώνης του Ασπροπύργου. Η επίσκεψη ολοκληρώθηκε με ανοιχτή συζήτηση μεταξύ του Προέδρου του ΣΕΒ, κυρίου Σπύρου Θεοδωρόπουλου και της Διευθύνουσας Συμβούλου της Παπαστράτος, κυρίας Τίνας Δάβου, την οποία παρακολούθησαν στελέχη της εταιρείας.
Η Τίνα Δάβου, Διευθύνουσα Σύμβουλος της Παπαστράτος, ανέφερε: «Ήταν ιδιαίτερη χαρά και τιμή για εμάς να υποδεχθούμε τον Πρόεδρο του ΣΕΒ καθώς και την αντιπροσωπία του Προεδρείου και στελεχών  του Συνδέσμου  στις εγκαταστάσεις μας και να συζητήσουμε για τις προκλήσεις και τις προοπτικές της ελληνικής βιομηχανίας αλλά και τα προβλήματα της βιομηχανικής περιοχής του Ασπροπύργου. Η 95χρονη πορεία της Παπαστράτος αναδεικνύει τη σημασία της προσαρμοστικότητας, της μακροπρόθεσμης στρατηγικής και της καινοτομίας. Για να μπορέσει η ελληνική βιομηχανία να αξιοποιήσει πλήρως τις δυνατότητές της, χρειάζεται σύγχρονες υποδομές και ένα θεσμικό πλαίσιο που θα στηρίζει τις επενδύσεις που ενισχύουν την ανταγωνιστικότητα,  αυξάνουν την παραγωγικότητα και δημιουργούν τις προϋποθέσεις για ένα ανθεκτικό παραγωγικό μοντέλο. Σε αυτή την προσπάθεια, ο ρόλος του ΣΕΒ είναι καθοριστικός».
Ο Σπύρος Θεοδωρόπουλος, Πρόεδρος του Διοικητικού Συμβουλίου του ΣΕΒ σημείωσε: «Η Παπαστράτος αποτελεί χαρακτηριστικό παράδειγμα του παραγωγικού μοντέλου που έχει ανάγκη η χώρα: επενδύσεις υψηλής προστιθέμενης αξίας, σύγχρονη τεχνολογία και ισχυρό εξαγωγικό προσανατολισμό. Τέτοιες επενδύσεις χρειαζόμαστε περισσότερες στην Ελλάδα. Επενδύσεις που αυξάνουν την παραγωγικότητα, ενισχύουν την ανταγωνιστικότητα της ελληνικής βιομηχανίας και δημιουργούν σταθερές, ποιοτικές και καλά αμειβόμενες θέσεις εργασίας».

Σχετικά με την ΠΑΠΑΣΤΡΑΤΟΣ  

Η Παπαστράτος, θυγατρική εταιρεία της Philip Morris International (PMI), αποτελεί ηγέτιδα δύναμη στην παραγωγή και εμπορία μη καιόμενων νικοτινούχων προϊόντων και τσιγάρων στην Ελλάδα. Φέτος, το 2026, συμπλήρωσε 95 χρόνια αδιάλειπτης λειτουργίας, μια ιστορική διαδρομή που συνδέεται άρρηκτα με την πορεία της χώρας και αποτυπώνει τη σταθερή επιλογή της για εξέλιξη, επένδυση στους ανθρώπους, καινοτομία και συμβολή στην ελληνική οικονομία και κοινωνία. Το 2017, η εταιρεία ξεκίνησε το ταξίδι του μετασχηματισμού της, μετατρέποντας το εργοστάσιο στον Ασπρόπυργο σε μονάδα αποκλειστικής παραγωγής θερμαινόμενων ράβδων καπνού για το IQOS, το πρώτο καινοτόμο προϊόν δυνητικά μειωμένου κινδύνου της PMI σε σχέση με το συμβατικό τσιγάρο. Η επένδυση αυτή έχει ξεπεράσει τα 700 εκατ. ευρώ έως και σήμερα, δημιουργώντας νέες θέσεις εργασίας και αυξάνοντας την αξία των εξαγωγών της εταιρείας πλέον των 400 εκατ. ευρώ ετησίως. Τον Ιούλιο του 2020, ο Αμερικανικός Οργανισμός Τροφίμων και Φαρμάκων (FDA) αδειοδότησε το IQOS ως προϊόν διαφοροποιημένου κινδύνου, κατάλληλο για την προαγωγή της δημόσιας υγείας. Σήμερα, η τεχνολογία αυτή διατίθεται σε 110 χώρες και έχει υιοθετηθεί από περισσότερους από 43 εκατομμύρια ενήλικους καπνιστές παγκοσμίως, εκ των οποίων 800.000 στην Ελλάδα. 
Στον πυρήνα της 95χρονης πορείας της Παπαστράτος βρίσκονται πάντα οι άνθρωποι. Με σταθερά ισχυρό κοινωνικό αποτύπωμα, η εταιρεία υλοποιεί ουσιαστικές δράσεις εταιρικής κοινωνικής ευθύνης, ενώ οι επανειλημμένες διακρίσεις της - ως Top Employer, ως Πιο Ελκυστικός Εργοδότης στην Ελλάδα, καθώς και η πιστοποίηση Equal Pay & Opportunities - επιβεβαιώνουν τις αξίες της και τον τρόπο με τον οποίο λειτουργεί, τόσο ως εργοδότης όσο και ως υπεύθυνος εταιρικός πολίτης. Με όραμα μία Ελλάδα χωρίς το συμβατικό τσιγάρο, η Παπαστράτος έχει μετατρέψει την αλλαγή σε συνειδητή επιλογή, δημιουργώντας μια ουσιαστική κληρονομιά καινοτομίας και υπευθυνότητας.
Για επικοινωνία με την εταιρεία: Αλέξανδρος Ραγκαβάς, Senior Manager Communications & Media Relations, Παπαστράτος, τηλ. 2104193000, Alexandros.Ragkavas@pmi.com, Στέφη Σκλαβούνου, Senior Account Manager, αία relate, τηλ. 2107418927, sklavounou@aea.gr

